‘กลต.’เปิดเสรีรายย่อยลงทุนอนุพันธ์ผ่านบล.
ก.ล.ต. เปิดทางนักลงทุนรายย่อยลงทุนตราสารอนุพันธ์ผ่านโบรกเกอร์ได้อย่างเสรี เพิ่มทางเลือกลงทุน
18 เม.ย. 2555

ก.ล.ต. เปิดทางนักลงทุนรายย่อยลงทุนตราสารอนุพันธ์ผ่านโบรกเกอร์ได้อย่างเสรี เพิ่มทางเลือกลงทุน
นายวรพล โสคติยานุรักษ์ เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต. เห็นชอบแก้ไขหลักเกณฑ์เกี่ยวกับการลงทุนในตราสารอนุพันธ์ที่ซื้อขายในศูนย์ซื้อขายสัญญาซื้อขายล่วงหน้าต่างประเทศของผู้ลงทุนรายย่อยที่ลงทุนผ่านบริษัทหลักทรัพย์ (บล.) ให้สามารถลงทุนได้โดยไม่จำกัดวัตถุประสงค์การลงทุน เพื่อให้ผู้ลงทุนมีทางเลือกในการลงทุนที่หลากหลาย และเพิ่มพูนประสบการณ์การลงทุนในต่างประเทศของผู้ลงทุนรายย่อยให้มากขึ้น โดยยังคงปฏิบัติตามขั้นตอนและวิธีปฏิบัติที่สมาคมบริษัทหลักทรัพย์ไทยกำหนด ซึ่งได้รับความเห็นชอบจาก ก.ล.ต. โดยจะมีผลบังคับใช้ตั้งแต่วันที่ 1 ก.ค. 2555
นอกจากนี้ ยังเห็นชอบกำหนดหลักเกณฑ์ให้ผู้จัดจำหน่ายหลักทรัพย์ประเภทหุ้นและตราสารหนี้ (บล.และธนาคารพาณิชย์ที่ได้รับใบอนุญาต) ทำความรู้จักลูกค้าก่อนที่จะจำหน่ายสินค้า ด้วยการทำแบบประเมินความสามารถในการรับความเสี่ยง เพื่อให้ผู้จัดจำหน่ายหลักทรัพย์สามารถให้คำแนะนำและเสนอขายสินค้าการลงทุนที่เหมาะสมกับความต้องการของผู้ลงทุนภายใต้ความเสี่ยงที่ผู้ลงทุนยอมรับได้ ซึ่งจะเป็นประโยชน์ต่อทั้งแก่ผู้ลงทุนและผู้จัดจำหน่ายหลักทรัพย์ และทำให้เจตนารมณ์ในการคุ้มครองผู้ลงทุนด้วยการแนะนำและเสนอขายสินค้าที่เหมาะสมครอบคลุมทั้งตลาดแรกและตลาดรองรวมทั้งเป็นการปฏิบัติในลักษณะเดียวกันในหลักทรัพย์ทุกประเภทด้วย